# Die Schedelsche Weltchronik (deutsch):190

| 189 <<<Vorheriges Blatt | Die Schedelsche Weltchronik Blatt CXC | Nächstes Blatt>>> 191 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## verso:

EIn boßgaftige zawbrerin was in engelland die wardt nach irem tod dieweil die briester die psalm sungen von den teu$^e$feln erschro$^e$ckenlich gezerret vnnd auff ein scheu$^e$hlich pferd gesetzt. durch die luft hingefu$^e$ert vnd wol vier meyl ein erschro$^e$kenlichs forchtsams geschray geho$^e$ret.
ZV den zeitten kaiser heinrichs des dritten ward die kirch der gloriwirdigen vrstend zu iherusalem dauor von den arabiern zerbrochen von den cristglawbigen herwider gepawet. dann nach dem der gewalt der egyptier wider die persier anfienng vberhannd zenemen haben die egiptier vor zukunft der tu$^e$rcken von egypten bis gein anthiochiam alle gegent inngehabt mitsambt der heilligen statt iherusalem vnd irer anstoßenden gegent. Darnach schaffet der verweser calipha ein vngu$^e$etig. vnd got vnnd den menschen ein haßlich man vnder andern seinen mißtaten die bemelten kirchen der vrstend von grundauff niderzewerffen. vnd das beschahe nach der menschwerdung cristi tausent .xviii. iar dieweil herestus ein gu$^e$etiger man desselben tyrannen mu$^o$ter bruder derselben kirchen vor was. von dannen an keret sich der glawbigen wesen auß bitterm schmertzen vnd vil anzaigungen zu bo$^e$ßerm. Nach absterben desselben tyranen begunne daher sein sun auß begere des Constantinopolitanischen sich gu$^e$etigclicher zeerzaigen vnd verliehe den glawbigen gewalt dieselben kirchen wider zepawen. vnd nach dem aber der cristen zu iherusalem vermu$^e$gen nit genu$^o$gsam was zu auffrichtung solchs gepews do teten sie an den constantinopolitanischen kaiser begerung der hilff. der leget sein aigne costung dar. also das die cristen solche kirchen im iar cristi tausent .xlviii. mit prinnender begird widergepawt haben.
CAmpanus ein treffenlicher lerer vnd großer sternseher hat diser zeit in achtung wesende ettliche ding gar tapfferlich beschriben vnd sunderlich in den dingen die ptolomeus der sternseher gesetzt hat erklerung vnd zusatz getan mit anzaygung seiner vrsachen da bey gemeldet.
Gwido ein hohberu$^e$mbter gesangmaister auß etruria von der statt aretio pu$^e$rtig ist diser zeit in hohem lob vnnd preyß gewest vnd hat als die gelerten wißen scho$^e$ne maysterliche anzaigung vnnd regel in der kunst der musica gesetzt.
HVgo der cluniacensisch abbt an lere edler gepurt gu$^e$etigkeit vnd gaistlichkeit beru$^e$mbt hat diser zeit ettliche lobwirdige vnd tapffere ding beschriben.
Lantfrancus von papia pu$^e$rtig ein fu$^e$rtreffenlicher lerer. vnd Anßhelmi des treffenlichen lerers maister was diser zeit in gallia vnd zu parys gar hohberu$^e$mbt[.] Der verließ auß vermanung des heilligen gaists die schu$^o$l zohe anhayms vnd gabe alles das sein den armen durch got vnd dienet got in großer demu$^o$t dieweil er lebet. Er wardt darnach ein ertzbischoff zu cantuaria vnnd vbet vil gu$^o$ts in den engellendischen kirchen.
THeobaldus auch ein edler franckreichischer vnnd gaistlicher man ist diser zeit von wegen der lere vnd heillikeit seins lebens in großer achtung gewesen. vnnd hat auch ettliche ding gemacht vnd zusamen gesetzt.
HErmannus der lam vnd auch ein gaistlicher auß teu$^e$tschem land pu$^e$rtig ein man fu$^e$rtreffenlicher synnreichigkeit hat diser zeit als der der in go$^e$ttlichen dingen hohgeu$^e$bt was vil tapfferer lobgesang. vnd sunderlich zu eren der iunckfrawen marie das Salue regina vnd sunst vil anderer treffenlicher kunstreicher ding gesetzt vnd gemacht.

## CXC recto:

DEr leichnam des rysen Pallantis des suns Euandri wardt diser zeit gefunden vnd bey desselben hawbt ein prinnende lucern. derselb leichnam het enmitten der prust ein wunden fu$^e$nfthalb schu$^o$h offen. so mocht die prinnend lucern mit keiner feu$^e$chtigkeit noch mit einichem gewalt des plasens außgelo$^e$scht werden. aber einer subtiler synnreichigkeit machet vnder dem flammen mit einem stil oder griffel ein loch vnd alßpald der luft vndten hinein gieng do verlasche das fewer. Der leib was also gross das er an ein mawer gelaynet die ho$^e$he der zynnen vbertraffe. vber ettliche tag darnach zerfiel diser wie ein andrer menschlicher leichnam.
BErengarius ein doctor. als er diser zeit lang an heilligkeit vnd schriftlicher weyßheit vnnd lere geschynnen het do irret er darnach von weitlewftigkeit wegen seiner kunst an dem heilligisten sacrament vnd vergiftet vil menschen gemu$^e$et mit seyner irrung. Aber er wardt darnach mit go$^e$tliche gnad also erleu$^e$chtet das er in dem concili zu Vercellis sein irrung offenlich widerru$^e$effet. vnd alßpald von seiner subtilen vnd behenden lernung abließ. alles das sein vmb gottes willen außspendet vnd sich alle sein tag mit der arbait seiner hend darnach neret vnd sein tag heilligclich verzeret[.]
IN nachfolgenden iarn wardt ein concili zu Vercellis auß babsts leonis befelhe wider die irrung des benanten Berengarii gehalten. vnd derselb Berengarius als ein irrer in demselben concili verdambt. der doch darnach (als vorsteet) erleu$^e$chtet sein leben wol beschloße.
BEy disen zeitten des iars cristi tawsent.xl. hat geschynen sant Johannes der stifter vnd aufsetzer des ordens Vallisumbrose genant vnder sant Benedicten regel mit zusatz ettlicher ordnung. vnd in groem klaid. der dann vil in tuscia vnd o$^e$bern Lombardia sinnd. Diser heillig auß der statt Florentz pu$^e$rtig (des vater Gwalbertus genant vnd ein ritter was) ist nach anzaigung seiner legend vnd histori also zu gaistlichem leben komen. Er het gegen seinen nachpawrn feintschafft von eins wegen der het ime seinen bruder erschlagen. nw zohe er eins tags vom land gein Florentz zu vnnd het etlich weppner bey ime do kome ime der todschlager seins bruders vngeuerlich entgegen nit verr von dem closter sant Minnati im gepirg. den fiel er an. vnnd als aber der todschlager gefangen sahen vnd kein hoffnung zeentpfliehen haben mocht do fiel er disem Johanni zu fu$^e$ßen vnd bate ine durch ihesum cristum den gekreu$^e$tzigten vmb gnad vnd vergebung. Auß dem ward diser Johannes also bewegt das er seins zorns vmb den bru$^e$derlichen tod gein dem todschlager vergaße vnd ime alle verschuldung vergabe[.] Vnd als aber diser Johannes in sant Minnati kirchen (die vnderwegen was) gienge vnd vor dem pild des crucifix stund do beweget das pild des crucifix sein hawbt gegen ime zu anzaigung go$^e$tlichs wolgefallens in nachlassung vnd vergebung verdienter schuld des todschlagers. Das selb creu$^e$tz wirdt noch hewt bey tag zu anzaigung vnd gedechtnus solchs wunderwercks in derselben kirchen bey Florentz auff eim berg mit großer ere erbietung geweiset. Auß vermanung solcher wundergeschiht wardt diser heillig bewegt das er sich pald in ein gaistlichs wesen fu$^e$eget vnd als ein ainsidler an das ort des appenninischen gepirgs Vallis vmbrosa. oder schadten tal genant absu$^e$nderet. vnd in heilligkeit seins lebens in ime gro$^e$ßere gottes gnad erlanger. vnd an dem selben ende als ein andechtigster mu$^e$nch desselben ordens den tempel setzet. Von dem darnach vil andere ort ir namen vnnd vrsprung genomen haben. Derselb orden hat nachfolgend an vil heilligen vnd hohgelerten mannen geschynen. Als diser Johannes gaistlich wardt do fliße er sich sein flaisch mit fasten. massigkeit der speyß vnd getrancks auch mit wachen zezemen. vnnd mu$^e$essigkeit zemeyden. dem gepete vnnd gu$^e$etigen wercken anzehangen. Darnach vbet er werck der heilligkeit in gesundmachung der krancken. Zu letst im iar nach der menschwerdung cristi tawsent.lxxiii. starb er seligclich vnd wardt von vil seiner wunderwerck wegen von babst Gregorio dem sybenden vnlang darnach in die zall der hailligen geschriben. vnd nach seim todt am dritten tag in der kirchen des closters de pasignano begraben.
* ↑ 1018 n. Chr.
* ↑ 1048 n. Chr.
* ↑ Abt von Cluny
* ↑ Canterbury
* ↑ 1040 n. Chr.
* ↑ 1073 n. Chr.